זולטאן וראסטו

זולטאן וראסטו (בהונגרית: Verrasztó Zoltán; נולד ב-15 במרץ 1956), הוא שחיין עבר הונגרי, סגן אלוף אולימפי, אלוף עולם (בעל 3 מדליות, אחת מכל סוג) ואלוף אירופה במשחה ל-200 מטר גב וכן שיאן עולם במשחה ל-400 מטר מעורב אישי. וראסטו נולד בבודפשט. הוא התאמן תחת הדרכתו של המאמן תמאש סצ'י. באולימפיאדת מינכן (1972) סיים וראסטו במקום שביעי במשחה ל-200 מטר גב בתוצאה של 2:10.09 דקות. בשלב המוקדמות הוא שחה תוצאה של 2:09.89 דקות. המנצח היה רולנד מאתס ממזרח גרמניה שקבע שיא עולם חדש של 2:02.82 דקות. בנוסף, הוא סיים במקום 17 במשחה ל-100 מטר גב בתוצאה של 1:01.13 דקות ובמקום 24 במשחה ל-1500 מטר חופשי בתוצאה של 17:18.66 דקות. באליפות העולם בשחייה שנערכה בבלגרד, לשעבר יוגוסלביה בשנת 1973, זכה וראסטו במדליית כסף במשחה ל-200 מטר גב בתוצאה של 2:05.89 דקות, אחרי מאתס שקבע שיא עולם חדש של 2:01.87 דקות ולפני ג'ון נייבר מארצות הברית (2:06.91 דקות). בנוסף, הוא סיים במקום שמיני במשחה שליחים 4x100 מטר מעורב בתוצאה של 4:01.64 דקות כששחה את סגנון הפרפר. באליפות אירופה בשחייה שנערכה בווינה, אוסטריה בשנת 1974, זכה וראסטו בשתי מדליות, מדליית כסף במשחה ל-200 מטר גב בתוצאה של 2:04.76 דקות ומדליית ארד במשחה ל-100 מטר גב בתוצאה של 58.78 שניות. בנוסף, הוא סיים במקום שביעי במשחה שליחים 4x100 מטר מעורב בתוצאה של 4:00.47 דקות. באליפות העולם בשחייה שנערכה בקאלי, קולומביה בשנת 1975 זכה וראסטו במדליות זהב, במשחה ל-200 מטר גב בתוצאה של 2:05.05 דקות, לפני מארק טונלי מאוסטרליה 2:05.78 דקות) ופול הוב מארצות הברית (2:06.49 דקות). בנוסף, הוא סיים במקום שמיני במשחה ל-100 מטר גב בתוצאה של 59.28 שניות. בתחרות שחייה שנערכה בלונג ביץ', קליפורניה ב-2 באפריל 1976, שבר וראסטו במשחה ל-400 מטר מעורב אישי שיא עולם חדש של 4:26.00 דקות, שיפור לשיא העולם בן השנתיים של חברו לקבוצה אנדראש הרגיטאי (4:28.89 דקות). שיא זה החזיק מעמד 3 חודשים וחצי, עד אולימפיאדת מונטריאול (1976). במשחקים עצמם הוא סיים במקום שמיני במשחה ל-200 מטר גב בתוצאה של 2:08.23 דקות, המנצח במשחה זה היה נייבר שקבע שיא עולם חדש של 1:59.19דקות, במקום 12 במשחה ל-100 מטר גב בתוצאה של 58.63 דקות ובמקום 28 במשחה ל-400 מטר מעורב אישי בתוצאה חלשה מאוד עבורו של 4:48.51 דקות. רוד סטראכן מארצות הברית שיפר את שיאו העולמי והעמידו על 4:23.68 דקות. באליפות אירופה בשחייה שנערכה ביינקפינג, שוודיה בשנת 1977 זכה וראסטו בשתי מדליות, מדליית זהב במשחה ל-200 מטר גב בתוצאה של 2:03.88 דקות ובמדליית כסף במשחה ל-100 מטר גב בתוצאה של 58.48 שניות. שבוע לאחר מכן, באוניברסיאדה שנערכה בסופיה, בולגריה הוא זכה ב-3 מדליות, מדליית זהב במשחה ל-200 מטר גב בתוצאה של 2:05.60 דקות, במדליית כסף במשחה ל-400 מטר מעורב אישי בתוצאה של 4:34.19 דקות ובמדליית ארד במשחה ל-100 מטר גב בתוצאה של 58.79 שניות. באליפות העולם בשחייה שנערכה במערב ברלין, מערב גרמניה בשנת 1978 זכה וראסטו במדליית ארד במשחה ל-200 מטר גב בתוצאה של 2:03.90 דקות, אחרי ג'סי ואסאלו מארצות הברית (2:02.16 דקות) וגארי הרינג מניו זילנד (2:03.71 דקות). באולימפיאדת מוסקבה (1980) זכה וראסטו בשתי מדליות, מדליית כסף במשחה ל-200 מטר גב בתוצאה של 2:02.40 דקות, אחרי חברכון לנבחרת שאנדור ולאדר (2:01.93 דקות) ולפני מארק קרי מאוסטרליה (2:03.14 דקות) ובמדליית ארד במשחה ל-400 מטר מעורב אישי בתוצאה של 4:24.24 דקות, אחרי אלכסנדר סידורנקו שקבע שיא אולימפי חדש של 4:22.89 דקות וסרגיי פסנקו (4:23.43 דקות) שניהם מברית המועצות. רביעי סיים חברו הרגיטאי (4:24.48 דקות). ילדיו של זולטאן אוולין ודוד הם שחיינים אלופים בעלי מדליות באליפות אירופה בשחייה. התפתחות שיא העולם במשחה ל-400 מטר מעורב אישי (ויקיפדיה האנגלית) מדיה וקבצים בנושא זולטאן וראסטו בוויקישיתוף זולטאן וראסטו, באתר הוועד האולימפי הבין-לאומי זולטאן וראסטו, באתר olympedia.org זולטאן וראסטו, באתר Swimrankings זולטן וראסטו (אורכב 01.06.2020 בארכיון Wayback Machine), באתר Sports123 (באנגלית) WORLD STUDENT GAMES (UNIVERSIADE) - SWIMMING AND DIVING (MEN)‎, באתר gbrathletics